醉歌
作者：劉學箕
朝代：宋

paragraphs: 讀書求見古人心，閉門不知青春深。
夜來東風掃浮陰，曉光薄林生遥岑。
搜尋不覺出門去，綠暗溪邊楊柳路。
詩章立願不復作，會景那知自成句。
歸途晤語誰與從，眼前物物俱春工。
崇桃積李事已晚，牡丹正麗酴醿穠。
白茶照人冰雪同，紅茶燒空猩血紅。
金沙雨晴翡翠積，海棠露濕胭脂重。
急呼詩朋喚酒伴，高堂共泛琉璃鍾。
夜闌秉燭相對語，謾道今人不如古。
古士放達醒者稀，今人不飲徒自苦。